
Uznesenie Okresný súd Prievidza v exekučnej veci oprávneného: Sociálna poisťovňa, IČO: 30 807 484, so sídlom Bratislava, Ul. 29. augusta č. 8-10, vo veci pobočky Topoľčany, Nám. M.R. Štefánika 2269/18, proti povinnému: A. B., nar. XX.XX.XXXX, bytom obec Bošany, o vymoženie 2.910,38 eur s príslušenstvom takto rozhodol: I. Exekúciu zastavuje. II. Povinnému ukladá povinnosť nahradiť súdnemu exekútorovi Mgr. Milanovi Somíkovi, so sídlom exekútorského úradu v Martine, Československej armády 1, trovy exekúcie vo výške 636,91 eur, do pätnástich dní od doručenia tohto uznesenia. III. Oprávnenému a povinnému nepriznáva nárok na náhradu trov exekučného konania. odôvodnenie: (1) Oprávnený sa podaným návrhom proti povinnému domáha vykonania exekúcie za účelom vymoženia sumy 2.910,38 eur na podklade exekučného titulu, ktorým je rozhodnutie Sociálnej poisťovne, pobočka Topoľčany zo dňa 26.02.2003, č. 23/2003/A, ktoré nadobudlo právoplatnosť a vykonateľnosť dňa 26.03.2003. (2) Výzvou zo dňa 04.07.2018 súd vyzval povereného súdneho exekútora, aby súdu oznámil, či si uplatňuje náhradu trov exekúciu, nakoľko exekúcia bude zastavená podľa § 57 ods. 1 písm. f) Exekučného poriadku v spojení s ustanoveniami zákona o sociálnom poistení. (3) Súdny exekútor si následne uplatnil trovy exekúcie vo výške 648,86 eur spolu s DPH, ktoré špecifikoval ako odmenu vo výške 71,71 eur a náhradu hotových výdavkov vo výške 577,15 eur. (4) Podľa § 243b ods. 1 zák. č. 233/1995 Z.z. o súdnych exekútoroch a exekučnej činnosti (Exekučný poriadok) a o zmene a doplnení ďalších zákonov exekučné konania začaté pred 1. novembrom 2013 sa dokončia podľa predpisov účinných do 31. októbra 2013, ak odseky 2 a 3 neustanovujú inak. (5) Podľa § 58 ods. 1 Exekučného poriadku v znení účinnom do 31.10.2013 exekúciu zastaví súd na návrh alebo aj bez návrhu. (6) Podľa § 57 ods. 1 písm. f) Exekučného poriadku v znení účinnom do 31.10.2013 exekúciu súd zastaví, ak po vydaní rozhodnutia zaniklo právo ním priznané. (7) Podľa § 148 ods. 2 zák. č. 461/2003 Z.z. o sociálnom poistení právoplatné a vykonateľné rozhodnutie možno vykonať najneskôr do desiatich rokov odo dňa nadobudnutia jeho právoplatnosti.
(8) V posudzovanej exekučnej veci sa vymáha pohľadávka na zaplatenie poistného s príslušenstvom. Rozhodnutie predložené ako exekučný titul nadobudlo právoplatnosť dňa 26.03.2003. Na výkon tohto rozhodnutia sa teda použije ustanovenie § 148 ods. 2 zákona o sociálnom poistení, podľa ktorého možno právoplatné a vykonateľné rozhodnutie vykonať najneskôr do desiatich rokov odo dňa nadobudnutia jeho právoplatnosti. To znamená, že v lehote 10-ich rokov bolo potrebné rozhodnutie vykonať, t.j. výkon rozhodnutia nielen nariadiť, ale výkon rozhodnutia musel byť v uvedenej lehote aj skončený, pričom na zánik tohto práva súd prihliada z úradnej povinnosti, aj keď to dlžník nenamietne. Dňom 26.03.2013 sa teda právo vymáhať pohľadávku na podklade predloženého exekučného titulu prekludovalo. (9) Preklúzia práva znamená jeho zánik. Zánik práva je jedným z dôvodov na zastavenie exekúcie. Keďže došlo k naplneniu hypotézy ustanovenia § 57 ods. 1 písm. f) Exekučného poriadku, súd exekúciu ex offo zastavil. (10) Podľa § 200 ods. 1 Exekučného poriadku v znení účinnom do 31.10.2013 trovami exekúcie sú odmena exekútora, náhrada hotových výdavkov a náhrada za stratu času pri vykonaní exekúcie (§ 196). Oprávnený a exekútor majú nárok na náhradu trov potrebných na účelné vymáhanie nároku. (11) Podľa § 200 ods. 2 Exekučného poriadku v znení účinnom do 31.10.2013 ak súd rozhodne o zastavení exekúcie, rozhodne aj o tom, kto a v akej výške platí trovy exekúcie. (12) Podľa § 196 Exekučného poriadku v znení účinnom do 31.10.2013 za výkon exekučnej činnosti podľa tohto zákona patrí exekútorovi odmena, náhrada hotových výdavkov a náhrada za stratu času. Ak je exekútor platiteľom dane z pridanej hodnoty podľa osobitného zákona, zvyšuje sa jeho odmena a náhrady určené podľa tohto zákona o daň z pridanej hodnoty. (13) Podľa § 197 ods. 1 Exekučného poriadku v znení účinnom do 31.10.2013 náklady podľa § 196 uhrádza povinný. (14) Podľa § 203 ods. 1 Exekučného poriadku v znení účinnom do 31.10.2013 ak dôjde k zastaveniu exekúcie zavinením oprávneného, súd mu môže uložiť nahradenie nevyhnutných trov exekúcie. (15) Ak súd rozhodne o zastavení exekúcie, rozhodne aj o tom, kto a v akej výške platí trovy exekúcie. Výška trov exekúcie v prípade jej zastavenia vyplýva z vyhlášky Ministerstva spravodlivosti SR č. 288/1995 Z.z. o odmenách a náhradách súdnych exekútorov v platnom znení (v posudzovanej exekučnej veci v znení účinnom do 30.04.2008, ďalej len "vyhláška"). (16) Podľa § 14 vyhlášky ak je súdny exekútor vylúčený z vykonávania exekúcie alebo ak exekúciu súd zastaví, odmena súdneho exekútora za výkon exekučnej činnosti sa určuje a) podľa počtu hodín účelne vynaložených na exekúciu, b) paušálnou sumou za jednotlivé úkony exekučnej činnosti. Základná hodinová sadzba podľa odseku 1 písm. a) je 200 Sk (6,64 eur) za každú aj začatú hodinu. Súdny exekútor je povinný vyhotoviť časovú špecifikáciu jednotlivých úkonov exekučnej činnosti. Paušálna suma za každý jednotlivý úkon exekučnej činnosti je 100 Sk (3,32 eur). (17) Podľa § 15 ods. 1 vyhlášky paušálnou odmenou sa odmeňujú tieto úkony exekučnej činnosti: a) získanie poverenia na vykonanie exekúcie b) doručenie príkazu na začatie exekúcie c) doručenie upovedomenia o začatí exekúcie d) doručenie exekučného príkazu e) doručenie upovedomenia o spôsobe exekúcie f) doručenie rozhodnutia súdu vydaného v exekučnom konaní g) každé zisťovanie bydliska povinného h) každé zisťovanie platiteľa mzdy povinného i) každé zisťovanie účtu povinného j) každé ďalšie zisťovanie majetku povinného. (18) Podľa § 22 ods. 1 vyhlášky súdnemu exekútorovi patrí popri odmene aj náhrada hotových výdavkov účelne vynaložených v súvislosti s vykonávaním exekučnej činnosti; táto náhrada zahŕňa najmä cestovné náhrady, poštovné a telekomunikačné výdavky, znalecké náhrady a poplatky.
(19) Podľa § 25 vyhlášky, v odmene súdneho exekútora je zahrnutá aj náhrada za administratívne práce vykonané v súvislosti s exekučnou činnosťou. (20) Súd posúdil vyúčtovanie súdneho exekútora a priznal súdnemu exekútorovi trovy exekúcie nasledovne: 1/ časovú odmenu podľa 14 ods. 1 písm. a) vyhlášky podľa počtu hodín účelne vynaložených na exekúciu v sume 39,84 eur za 6 začatých hodín (310 minút), každá začatá hodina v sume 6,64 eur. Vykonanie úkonov ako aj ich trvanie, za ktoré prináleží súdnemu exekútorovi časová odmena, má súd preštudovaním exekučného spisu za preukázané. 2/ paušálnu odmenu podľa § 14 ods. 1 písm. b) vyhlášky paušálnou sumou za jednotlivé úkony exekučnej činnosti v sume 19,92 eur, za 6 úkonov exekučnej činnosti podľa § 15 ods. 2 písm.) a), c), d), e) g) a j) vyhlášky, vykonanie ktorých má súd preštudovaním exekučného spisu za preukázané. 3/ náhradu hotových výdavkov podľa § 22 ods. 1 vyhlášky vo výške 471 eur (poštovné v sume 151,05 eur, ktoré súd považuje za primerané vzhľadom na počet písomností doručovaných v konaní a preukázané predloženým exekučným spisom; ďalej uhradené kolky v sume 23,23 eur a uhradená suma za znalecký posudok 296,72 eur). (21) Súd nepriznal súdnemu exekútorovi náhradu hotových výdavkov za telekomunikačné výdavky v sume 3,32 eur, keďže z exekučného spisu vynaloženie takýchto nákladov nevyplývalo. Ďalej súd nepriznal súdnemu exekútorovi náhradu za archiváciu spisu v sume 6,64 eur. Rozhodol tak z dôvodu, že uvedené hotové výdavky sú zákonnou administratívnou povinnosťou exekútorského úradu (rovnako ako napríklad vedenie účtovníctva, vedenie personálnej agendy a podobne). Náklady na túto povinnosť nie je možné prenášať na účastníkov exekučného konania. Ide o prevádzkovú réžiu exekútorského úradu. Náhrada za vyššie uvedené výdavky je zahrnutá v odmene súdneho exekútora (§ 25 citovanej vyhlášky). (22) Spolu patria poverenému súdnemu exekútorovi trovy exekúcie v sume 530,76 eur (39,84 eur + 19,92 eur + 471 eur). Nakoľko je súdny exekútor platiteľom dane z pridanej hodnoty, o ktorú sa jeho odmena zvyšuje, patrí exekútorovi odmena 636,91 eur (530,76 eur + 20% DPH). Trovy exekúcie tak spolu predstavujú 636,91 eur. (23) Trovy exekúcie v zásade vždy hradí povinný. Vyplýva to z ustanovenia § 197 ods. 1 Exekučného poriadku. Výnimkou je, ak dôjde k zastaveniu exekúcie zavinením oprávneného alebo z dôvodu, že majetok povinného nestačí ani na úhradu trov exekúcie alebo z dôvodu vyhlásenia konkurzu na majetok povinného (§ 203 Exekučného poriadku). V posudzovanej exekučnej veci došlo k zastaveniu exekúcie v dôsledku uplynutia času, čo nemožno pričítať oprávnenému za vinu. Súd vychádzal z uznesenia Najvyššieho súdu SR z 4 3Er/498/2013 10.2.2014 sp. zn. 1 Mcdo/1/2013, podľa ktorého pokiaľ oprávnený podal včas návrh na nariadenie výkonu rozhodnutia, resp. na vykonanie exekúcie, neprichádza do úvahy jeho procesné zavinenie na zastavení exekúcie z dôvodu straty účinnosti exekučného titulu v dôsledku uplynutia prekluzívnej lehoty určenej na jeho vykonanie. Pod zavinením oprávnenej osoby v zmysle § 203 ods. 1 Exekučného poriadku treba rozumieť také porušenie procesných predpisov zo strany oprávneného, ktoré má za následok buď neodôvodnený vznik trov exekúcie, alebo také jeho konanie (úkony), ktoré by spôsobilo zastavenie exekúcie. Oprávnená osoba skutočne nemohla nijako ovplyvniť postup súdu vo vykonávacom konaní, resp. postup súdneho exekútora v exekučnom konaní, ako i dĺžku trvania tohto postupu, teda ani prípadné vykonanie exekučného titulu do straty jeho účinnosti v priebehu konania. Navyše súd by mal ex offo povinnosť exekúciu zastaviť, ak by v priebehu konania zistil stratu účinnosti exekučného titulu. (24) Z uvedených dôvodov exekučný súd dospel k záveru, že vznik trov exekúcie procesne nezavinil oprávnený, preto ho nie je možné zaviazať na ich úhradu. V zmysle ustanovenia § 197 ods. 1 Exekučného poriadku preto súd na úhradu trov exekúcie zaviazal povinného. (25) Podľa § 256 ods. 1, ods. 2 zákona č. 160/2015 Z.z. Civilného sporového poriadku (ďalej len "CSP") ak strana procesne zavinila zastavenie konania, súd prizná náhradu trov konania protistrane. Ak strana procesne zavinila trovy konania, ktoré by inak neboli vznikli, súd prizná náhradu týchto trov protistrane.
(26) Podľa § 262 ods. 1, ods. 2 CSP o nároku na náhradu trov konania rozhodne aj bez návrhu súd v rozhodnutí, ktorým sa konanie končí. O výške náhrady trov konania rozhodne súd prvej inštancie v lehote do 60 dní po právoplatnosti rozhodnutia, ktorým sa konanie končí, samostatným uznesením, ktoré vydá súdny úradník. (27) Týmto rozhodnutím sa končí exekučné konanie, preto súd musí rozhodnúť aj o nároku na náhradu trov konania. K zastaveniu konania došlo z dôvodu preklúzie. Oprávnený ani povinný teda zastavenie konania procesne nezavinili. Z uvedených dôvodov súd rozhodol o trovách konania tak, že oprávnený a povinný nemajú na náhradu trov exekučného konania nárok. Poučenie: Proti výrokom I. a III. tohto uznesenia je prípustné odvolanie. (§ 355 ods. 2, § 357 písm. m) Civilného sporového poriadku, § 58 ods. 5 Exekučného poriadku) Proti výroku II. tohto uznesenia odvolanie nie je prípustné. (§ 355 ods. 2 Civilného sporového poriadku) Odvolanie proti výroku I. a III. tohto uznesenia je možné podať v lehote do 15 dní od jeho doručenia na Okresnom súde Prievidza v troch vyhotoveniach. O podanom odvolaní rozhodne Krajský súd v Trenčíne. V odvolaní sa má popri všeobecných náležitostiach (ktorému súdu je určené, kto ho robí, ktorej veci sa týka, čo sa ním sleduje a podpis, ak ide o podanie urobené v prebiehajúcom konaní, náležitosťou podania je aj uvedenie spisovej značky tohto konania.) uviesť proti, ktorému rozhodnutiu smeruje, vakom rozsahu sa napadá, z akých dôvodov sa rozhodnutie považuje za nesprávne (odvolacie dôvody)a čoho sa odvolateľ domáha (odvolací návrh). Odvolanie môže podať strana, v ktorej neprospech bolo rozhodnutie vydané. Rozsah, v akom sa rozhodnutie napáda, môže odvolateľ rozšíriť len do uplynutia lehoty na podanie odvolania.

